钦定古今图书集成/明伦汇编/氏族典/第394卷 > 李椿
## 钦定古今图书集成/明伦汇编/氏族典/第394卷 > 李椿

按《宋史李椿传》：“椿字寿翁，洛州永平人。父升，进士起
家。靖康之难，升翼其父，以背受刃，与长子俱卒。椿年
尚幼，槁殡佛寺，奉继母南走，以父泽补迪功郎，历官
至宁国军节度推官。张浚辟为制司准备差遣，常以
自随。隆兴元年，诸将有以北讨之议上闻者，事下督
府，椿方奉檄至，巢亟奏记浚曰：‘藩篱不固，储备不丰，
议论不定，纵得其地，未易守也’。”既而师出无功，浚复
除右相，椿知事不可为，劝之去。明年春，浚出视师，椿
复申前说甚苦。浚心是之，而自以宗臣任天下之重，
不忍决去，未几果罢。椿请通判廉州以归，未上，召对，
知鄂州，移广西提点刑狱，召为吏部郎官。论广西盐
法，除枢密院检详，迁左司。请外，除直龙图阁、湖南运
副，兼请十三事，同日报可。除司农卿兼临安府，视事
三月，竟以权幸不便解去，出知婺州。除吏部侍郎，极
言阍寺之盛，最后极言当预边备，乃除集英殿修撰、
知宁国府，改太平州，以敷文阁待制致仕，淳熙十年，
卒。朱熹铭其墓，谓其“逆知得失，不假蓍龟，不阿主好，
不诡时誉”云。